### Beslutninger

Fremsendes til Børn og Unge-udvalget til behandling i henhold til beslutning i byrådets møde den 13. september 2023.

Sagen blev behandlet sammen med sag 15.

###

Beslutningsforslag fra S

Indledning

I regeringsgrundlaget står der, at regeringen vil gennemføre en omfattende frisættelse af den offentlige sektor, samt styrke det frie valg og sikre den enkelte leder et større ledelsesrum. Desuden ønsker regeringen en drøftelse af, hvordan den fortsatte brug af digitale virkemidler i undervisningen kan understøttes på en måde, hvor børn ikke tilbringer det meste af deres skoledag bag en skærm.

Motivation

I Socialdemokratiet ser vi med bekymring på en udvikling, hvor børn i [adresse] tilbringer en stadig større del af deres tid bag en skærm på bekostning af øjenkontakt og fysisk bevægelse. Forskere som Mille Thygesen og Oliver Lund påpeger, at eleverne oplever, at der er for meget skærmundervisning og at det er demotiverende. Desuden ved vi, at vi bedre husker det, vi læser analogt end på en skærm. Mange elever ønsker i højere grad bevægelse, ekskursioner og nærværende undervisning, hvor man ser hinanden i øjnene.

Samtidig har skolelederforeningen påpeget, at udrulningen af Chromebooks fra 2. klasse i [adresse] har medvirket til en oplevelse af manglende motivation, samt ensformig undervisning. Der efterspørges i denne sammenhæng større valgfrihed på den enkelte skole til at beslutte, om man vil have Chromebooks til alle årgange fra 2. klasse, eller bare vælge at have computere som klassesæt til brug på nogle årgange. En større frihed vil dermed også give skolerne mulighed for at afsætte flere midler til fysiske bøger fremfor digitale læremidler.

Stadig mere forskning peger desuden på, at der er en sammenhæng imellem den stigende mistrivsel og det digitale indtog i både skolen og fritiden. Det er komplekse sammenhænge og vi savner endnu længdestudier der afdækker fysiske og psykiske konsekvenser af forskellige former for mediebrug. I [adresse] arbejdede udvalget for mindre psykisk sårbarhed med dette område og i forlængelse af dette arbejde var tre eksterne medlemmer og eksperter med til at starte et nationalt netværk der kalder sig Tech og Trivsel. Netværket håber bl.a. at sætte fokus på digitaliseringens skyggesider i kampen mod mistrivsel.

Forslagsstillerne ønsker på denne baggrund, at byrådet beslutter følgende:

1. Skolerne frisættes til selv at beslutte om man vil have Chromebooks (1:1 model) til alle årgange fra 2. klasse eller om man vil nøjes med klassesæt til nogle årgange, samt frigøre ressourcer til andre undervisningsmidler.

2. Der anlægges en beskyttende tilgang i forhold til brugen af digitale læremidler, hvor elever fra 2. klasse via deres Chromebooks har haft fri adgang til indhold, der kan være skadeligt for dem, samt online spil og sociale medier med stærkt vanedannende designs. En model herfor kan være alene at give adgang til relevante digitale læremidler, for derved også at give forældre selvbestemmelse i forhold til hvilket indhold de ønsker, at deres børn i øvrigt skal kunne tilgå. Ifølge anbefalingerne fra udvalget for mindre psykisk sårbarhed er dette særligt vigtig ifht. udsatte og sårbare børn.

3. Der optages dialog med Tech og Trivselsnetværket med henblik på at understøtte, at de rette forudsætninger for trivsel, sundhed, læring og dannelse er til stede, når det gælder det digitale område i [adresse].

På vegne af Socialdemokratiet,

Xenia Skov

Gunhild Winther

INDSTILLING FRA MAGISTRATSAFDELINGEN FOR BØRN OG UNGE

Svar på forslag fra S om sundhed, læring og trivsel i undervisningen

### Resume

Byrådet besluttede på byrådsmødet den 7. juni 2023 at sende Socialdemokratiets forslag om sundhed, læring og trivsel i undervisningen til behandling i Magistratsafdelingen for Børn og Unge.

Forslaget indeholder tre punkter:

En frisættelse af skoler til selv at beslutte en model for Chromebooks.

Anlæggelse af en beskyttende tilgang ift. elevernes brug af digitale læremidler, spil og sociale læremidler.

Optagelse af dialog med Tech og Trivselsnetværket med henblik på at understøtte, at de rette forudsætninger for trivsel, sundhed, læring og dannelse er til stede, når det gælder det digitale område i [adresse].

Rådmanden for Børn og Unge har fremsendt en særskilt Byrådsindstilling om Elevudstyrsstrategi 2024, som fremlægger en ny model for 1:1 strategien på skolerne. Elevudstyrsstrategi 2024 imødekommer denne indstillings ønske om mere frihed til skolerne. I denne indstilling adresseres tiltag i forhold til den beskyttende tilgang til brug af IT i og udenfor undervisningen.

### Beslutningspunkter

Det indstilles:

At 1) forslagets punkt 1 ikke imødekommes i denne indstilling, da det indgår i byrådsindstillingen i Elevudstyrs-strategi 2024.

At 2) Punkt 2 og 3 imødekommes ved, at Børn og unge har en fortsat tæt dialog med relevante aktører herunder Tech & Trivselsnetværket, og at der fortsat vil blive arbejdet med en nuanceret tilgang til børns brug af skærm i skoletiden.

Det uddybes i sidste afsnit.

### Borgmesterens Afdelings påtegning

Fremsendes til Magistraten. Borgmesterens Afdeling har ingen bemærkninger til indstillingen.

### Sagsforløb

Udvalg: [adresse]

Dato: 07-06-2023

Magnus Kjeldsen:

Fremsendes til Magistratsafdelingen for Børn og Unge med henblik på udarbejdelse af en indstilling, jf. byrådets vedtagelse i mødet den 7. juni 2023 om magistratsbehandling af forslaget.

Sagen bedes tilbagesendt byrådet via Magistraten.

Udvalg: Magistraten

Dato: 04-09-2023

Magnus Kjeldsen: 14

Fremsendes til [adresse] med bemærkning, at Magistraten i mødet den 4. september 2023 anbefaler, at byrådet tiltræder Magistratsafdelingen for Børn og Unges indstilling af 23. august 2023.